**VZN č. 5/2017**

**o nakladaní s komunálnymi odpadmi a s drobnými stavebnými odpadmi na území obce Láb**

Všeobecne záväzné nariadenie

č. 5/2017

o nakladaní s komunálnymi odpadmi a s drobnými stavebnými odpadmi na území obce Láb

Obec Láb (ďalej len „obec“) na základe ustanovenia § 4 ods. 3 písm. f/ a § 6 ods. 1 zákona SNR č. 369/1990 Zb. o obecnom zriadení v znení neskorších predpisov a § 81 ods. 3 a 8 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“) vydáva toto všeobecne záväzné nariadenie (ďalej tiež ako „VZN“).

# I. ČASŤ

### § 1 Pôsobnosť nariadenia

1. VZN vymedzuje práva a povinnosti orgánov obce, pôvodcov a držiteľov odpadu v oblasti nakladania s komunálnym odpadom vrátane jeho zberu a prepravy. Podrobnosti o nakladaní sa vzťahujú na zmesový komunálny odpad a drobný stavebný odpad, biologicky rozložiteľný komunálny odpad, biologicky rozložiteľný kuchynský odpad a reštauračný odpad od prevádzkovateľa kuchyne, triedených zložiek komunálnych odpadov najmä elektro odpadov z domácností, odpadov z obalov a odpadov z neobalových výrobkov, použitých prenosných batérií a akumulátorov a automobilových batérií a akumulátorov, veterinárnych liekov a humánnych liekov, jedlých olejov a tukov, objemného odpadu, pneumatík a odpadu z domácnosti s obsahom škodlivých látok. VZN upravuje spôsob nahlasovania nezákonne umiestneného odpadu, podrobnosti prevádzkovania zberného dvora, spôsob zberu drobného stavebného odpadu.
2. VZN sa vydáva s cieľom stanoviť pre obec vhodný systém nakladania s komunálnymi odpadmi, ktoré vznikli na území obce, pričom územím obce sa rozumie jej katastrálne územie.

### § 2 Základné pojmy

1. **Biologický odpad** je biologicky rozložiteľný odpad zo záhrad a z parkov, odpad z potravín a kuchynský odpad z domácností, reštaurácií, zo stravovacích a z maloobchodných zariadení a porovnateľný odpad z potravinárskych podnikov.
2. **Biologicky rozložiteľné komunálne odpady** sú všetky druhy biologicky rozložiteľných odpadov, ktoré je možné zaradiť do skupiny 20 Komunálne odpady.
3. **Biologicky rozložiteľný odpad** je odpad, ktorý je schopný rozložiť sa anaeróbnym spôsobom alebo aeróbnym spôsobom, ako je najmä odpad z potravín, odpad z papiera a lepenky, odpad zo záhrad a parkov.
4. **Drobný stavebný odpad** (ďalej tiež „DSO“) je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.
5. **Držiteľ odpadu** je pôvodca odpadu alebo osoba, ktorá má odpad v držbe.
6. **Elektroodpad z domácností** je elektroodpad, ktorý pochádza z domácností a  z obchodných, priemyselných, inštitucionálnych a iných zdrojov, ktorý je svojím charakterom a množstvom podobný tomu, ktorý pochádza z  domácností; odpad y elektrozariadení, ktoré pravdepodobne budú používať domácnosti a iní používatelia ako domácnosti, sa vždy považuje za elektroodpad z domácností.
7. **Kalendárový zber** je zber oddelene zbieranej zložky komunálneho odpadu v určenom čase, ktorú určí obec v prílohe k VZN. Tento zber spočíva v pristavení vozidla alebo zberných nádob v určitom čase najviac na jeden deň, pričom obec o tomto zbere informuje obyvateľov vopred spôsobom v mieste obvyklým.
8. **Komunálne odpady** sú odpady z domácnosti vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba – podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činností právnickej osoby alebo fyzickej osoby - podnikateľa; za odpady z domácností sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp alebo na parkovanie alebo uskladnenie vozidla používaného pre potreby domácnosti, najmä z garáží, garážových stojísk a parkovacích stojísk. Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom obce alebo v správe obce, a taktiež pri údržbe verejnej zelene vrátane parkov a cintorínov, ktoré sú majetkom obce alebo v správe obce a ďalšej zelene na pozemkoch fyzických osôb. Medzi komunálne odpady sa nezaraďujú staré vozidlá ani odpadové pneumatiky.
9. **Nakladanie s odpadom** je zber, preprava, zhodnocovanie a zneškodňovanie odpadu vrátane dohľadu nad týmito činnosťami a nasledujúcej starostlivosti o miesta zneškodňovania a zahŕňa aj konanie  obchodníka alebo sprostredkovateľa.
10. **Nebezpečný odpad** je odpad, ktorý má aspoň jednu nebezpečnú vlastnosť uvedenú v prílohe osobitného predpisu.[[1]](#footnote-1))
11. **Odpadom** je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade so zákonom alebo osobitnými predpismi povinný sa jej zbaviť.
12. **Organizácia zodpovednosti výrobcov** (ďalej tiež „OZV“)je právnická osoba so sídlom v Slovenskej republike založená, vlastnená a prevádzkovaná výlučne výrobcami vyhradených výrobkov so sídlom v niektorom z členských štátov. Organizácia zodpovednosti výrobcov, v súlade s udelenou autorizáciou, zabezpečuje na základe zmluvy o plnení vyhradených povinností plnenie týchto povinností za zastúpených výrobcov vyhradeného výrobku.
13. **Použitá batéria alebo akumulátor** je batéria alebo akumulátor, ktorý je odpadom.
14. Pôvodca odpadu je každý pôvodný pôvodca, ktorého činnosťou odpad vzniká alebo ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov.
15. **Program odpadového hospodárstva** (ďalej tiež „POH“) je programový dokument, ktorý

sa vypracúva pre určenú územnú oblasť v súlade s hierarchiou a cieľmi odpadového hospodárstva obsahujúci analýzu súčasného stavu odpadového hospodárstva tejto územnej oblasti a opatrenia, ktoré je potrebné prijať na zlepšenie environmentálne vhodnej prípravy na opätovné použitie, recyklácie, zhodnocovania a zneškodňovania odpadu, ako aj hodnotenie, ako bude program podporovať plnenie týchto cieľov a ustanovení zákona o odpadoch. Obec má vypracovaný POH.

1. **Rozšírená zodpovednosť výrobcu** je súhrn povinností výrobcu vyhradeného výrobku, vzťahujúcich sa na výrobok počas všetkých fáz jeho životného cyklu, ktorých cieľom je predchádzanie vzniku odpadu z vyhradeného výrobku (ďalej len „vyhradený prúd odpadu“) a posilnenie opätovného použitia, recyklácie alebo iného zhodnotenia tohto prúdu odpadu. Obsah rozšírenej zodpovednosti výrobcu tvoria ustanovené požiadavky na zabezpečenie materiálového zloženia alebo konštrukcie vyhradeného výrobku, informovanosti o jeho zložení a o nakladaní s vyhradeným prúdom odpadu, na zabezpečenie nakladania s vyhradeným prúdom odpadu a na zabezpečenie finančného krytia uvedených činností.
2. **Skládka odpadov** je miesto so zariadením na zneškodňovanie odpadov, kde sa odpady trvalo ukladajú na povrchu zeme alebo do zeme. Za skládku odpadov sa považuje aj interná skládka, na ktorej pôvodca odpadu vykonáva zneškodňovanie svojich odpadov v mieste výroby, ako aj  miesto, ktoré sa trvalo, teda dlhšie ako jeden rok, používa na dočasné uloženie odpadov.
3. **Tretia osoba** je podnikateľ so sídlom v Slovenskej republike, ktorý je oprávnený na zber alebo spracovanie a recykláciu použitých batérií a akumulátorov a ktorej bola udelená autorizácia na činnosť tretej osoby a ktorá na základe zmluvy o plnení vyhradených povinností zabezpečuje plnenie vyhradených povinností pre výrobcu batérií a akumulátorov.
4. **Triedený zber komunálnych odpadov** je činnosť, pri ktorej sa oddelene zbierajú zložky komunálnych odpadov.
5. **Vyhradený výrobok** je výrobok patriaci do skupiny výrobkov, na ktoré sa vzťahuje rozšírená zodpovednosť výrobcu – elektrozariadenia, batérie a akumulátory, obaly, vozidlá, pneumatiky, neobalové výrobky.
6. **Výkup odpadu** je zber odpadu, ak je odpad odoberaný právnickou osobou alebo fyzickou osobou – podnikateľom za dohodnutú cenu alebo inú protihodnotu, a to na základe zmluvy s obcou a príslušnou OZV, uzavretej v súlade so zákonom o odpadoch.
7. **Výrobcom vyhradeného výrobku** sa rozumie výrobca elektrozariadení, výrobca batérií a akumulátorov, výrobca obalov, výrobca vozidiel, výrobca pneumatík a výrobca neobalového výrobku.
8. **Zber odpadu** je zhromažďovanie odpadu od inej osoby vrátane jeho predbežného triedenia a dočasného uloženia odpadu na účely prepravy do zariadenia na spracovanie odpadov.
9. **Zberná nádoba** je nádoba alebo vrece určená týmto všeobecne záväzným nariadením na zber zmesového komunálneho odpadu alebo zber vytriedených zložiek komunálneho odpadu.
10. **Zberný dvor** je zariadenie na zber komunálnych odpadov a drobných stavebných odpadov zriadené obcou alebo združením obcí a prevádzkované obcou, združením obcí alebo osobou, ktorá má uzatvorenú zmluvu s obcou alebo združením obcí na túto činnosť; na prevádzkovanie zberného dvora sa vyžaduje súhlas príslušného orgánu štátnej správy odpadového hospodárstva. Na zbernom dvore môžu fyzické osoby odovzdávať drobný stavebný odpad, objemný odpad a oddelene zbierané zložky komunálneho odpadu v rozsahu triedeného zberu ustanovenom v tomto všeobecne záväznom nariadení.
11. **Zberovou spoločnosťou** sa rozumie obec alebo organizácia, resp. spoločnosť, ktorá nakladá s odpadom vznikajúcim na území obce, a to na základe zmluvy s obcou uzavretej v súlade so zákonom o odpadoch.
12. **Zhodnocovanie odpadu** je činnosť, ktorej hlavným výsledkom je prospešné využitie odpadu za účelom nahradiť iné materiály vo výrobnej činnosti alebo v širšom hospodárstve alebo zabezpečenie pripravenosti odpadu na plnenie tejto funkcie.
13. **Zložka komunálnych odpadov** je ich časť, ktorú možno mechanicky oddeliť a zaradiť ako samostatný druh odpadu. Zložka komunálneho odpadu sa považuje za vytriedenú, ak neobsahuje iné zložky komunálneho odpadu alebo iné nečistoty, ktoré možno zaradiť ako samostatné druhy odpadov.
14. **Zmesový komunálny odpad** je nevytriedený komunálny odpad alebo komunálny odpad po vytriedení zložiek komunálneho odpadu.
15. **Zneškodňovaním odpadu** je činnosť, ktorá nie je zhodnocovaním, a to aj vtedy, ak je druhotným výsledkom činnosti spätné získanie látok alebo energie.

# II. ČASŤ

### § 3 Spoločné ustanovenia

1. Za nakladanie s komunálnymi odpadmi, ktoré vznikli na území obce a s drobnými stavebnými odpadmi, ktoré vznikli na území obce, zodpovedá obec, ak zákon o odpadoch neustanovuje inak.
2. Každý je povinný nakladať s komunálnymi odpadmi alebo inak s nimi zaobchádzať v súlade s týmto všeobecne záväzným nariadením obce.
3. Každý je povinný nakladať s komunálnym odpadom alebo inak s ním zaobchádzať takým spôsobom, ktorý neohrozuje zdravie ľudí a nepoškodzuje životné prostredie, a to tak, aby nedochádzalo k:

a) riziku znečistenia vody, ovzdušia, pôdy, rastlín a živočíchov,

b) obťažovaniu okolia hlukom alebo zápachom a

c) nepriaznivému vplyvu na krajinu alebo miesta osobitného významu.

1. Zakazuje sa :

a) uložiť alebo ponechať komunálny odpad na inom mieste ako na mieste na to určenom v súlade so zákonom a týmto VZN,

b) zneškodniť komunálny odpad alebo zhodnotiť odpad inak ako v súlade so zákonom o odpadoch

c) zneškodniť komunálny odpad ukladaním do povrchových nádrží (napr. jám, odkalísk), vypúšťaním a vhadzovaním do vodného recipienta okrem morí a oceánov,

d) vykonávať bez súhlasu orgánu štátnej správy odpadového hospodárstva alebo v rozpore s ním činnosť, na ktorú sa súhlas vyžaduje,

e) riediť alebo zmiešavať komunálne odpady s cieľom dosiahnuť hraničné hodnoty koncentrácie škodlivých látok,

f) zneškodňovať spaľovaním biologicky rozložiteľný odpad s výnimkou prípadu, na ktorý bol vydaný súhlas podľa zákona o odpadoch

g) spaľovať komunálny odpad na voľnom priestranstve a vo vykurovacích zariadeniach v domácnostiach,

h) ukladať do zberných nádob určených obcou na zber zmesového komunálneho odpadu iný odpad ako zmesový komunálny odpad a do zberných nádob určených na triedený zber komunálneho odpadu zložku komunálneho odpadu, pre ktorú nie je nádoba určená,

vykonávať zber oddelene zbieraných zložiek komunálnych odpadov (odpady z obalov a neobalových výrobkov, elektroodpad z domácností, použité batérie a akumulátory) bez zariadenia na zber odpadov osobou, ktorá nespĺňa požiadavky podľa zákona a nemá na túto činnosť uzavretú zmluvu s obcou.

1. Pôvodca komunálnych odpadov je povinný:

a) nakladať alebo inak s nimi zaobchádzať v súlade s VZN obce,

b) zapojiť sa do systému zberu komunálnych odpadov v obci,

c) užívať zberné nádoby zodpovedajúce systému zberu komunálnych odpadov v obci,

d) ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci,

e) ak ide o pôvodcu, ktorý nie je zapojený do systému zberu, zapojiť sa do neho a prihlásiť sa na obecnom úrade najneskôr do doby jedného mesiaca od vzniku povinnosti ukladajúcej platiť poplatok za komunálny odpad.

1. Držiteľ komunálnych odpadov je povinný správne zaradiť odpad alebo zabezpečiť správnosť zaradenia odpadu podľa Katalógu odpadov, pričom komunálne odpady je povinný zaraďovať pod katalógovým číslom začínajúcim kódom „20“.
2. Vykonávať na území obce zber, vrátane mobilného zberu a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov. Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy s obcou uzatvorenú aj zmluvu s organizáciou zodpovednosti výrobcov, s ktorou obec uzavrela zmluvu pre prevádzkovanie systému združeného nakladania o odpadmi z obalov a s odpadmi z neobalových výrobkov.

# § 4 Hierarchia odpadového hospodárstva obce

Na území obce je každý pôvodca komunálneho odpadu povinný uplatňovať túto hierarchiu odpadového hospodárstva:

a) predchádzanie vzniku odpadu,

b) príprava na opätovné použitie,

c) recyklácia,

d) iné zhodnocovanie,

e) zneškodňovanie.

# III. ČASŤ

### § 5 Komunálny odpad a jeho zložky

VZN upravuje v súvislosti s hierarchiou odpadového hospodárstva podrobnosti o:

1. nakladaní so zmesovým komunálnym odpadom a drobnými stavebnými odpadmi,

2. spôsobe zberu a prepravy komunálnych odpadov,

3. nakladaní s biologicky rozložiteľným komunálnym odpadom resp. dôvody nezavedenia

triedeného zberu komunálnych odpadov v súlade s § 81 odsekom 21 zákon o odpadoch

pre biologicky rozložiteľný kuchynský odpad,

4. nakladaní s biologicky rozložiteľným kuchynským odpadom a reštauračným odpadom

od prevádzkovateľa kuchyne,

5. spôsobe a podmienkach triedeného zberu komunálnych odpadov, najmä zberu

a) elektroodpadov z domácností

b) odpadov z obalov a odpadov z neobalových výrobkov zbieraných spolu s obalmi

c) použitých prenosných batérií a akumulátorov a automobilových batérií a

akumulátorov

d) veterinárnych liekov a humánnych liekov nespotrebovaných fyzickými osobami

a zdravotníckych pomôcok

e) jedlých olejov a tukov

6. spôsobe zberu objemného odpadu a odpadu z domácností s obsahom škodlivých látok,

7. spôsobe nahlasovania nezákonne umiestneného odpadu,

8. prevádzkovaní zberného dvora,

9. spôsobe zberu drobného stavebného odpadu.

### § 6a Systém zberu a prepravy zmesových komunálnych odpadov.

1. V obci je zavedený množstvový zber odpadov do zberných nádob a vriec na celom území obce. Obec týmto nariadením určuje povinnosť pôvodcom odpadov na jeho území zapojiť sa do tohto zberu. Počet potrebných zberných nádob pre odvoz zmesových komunálnych odpadov určí oprávnená osoba nasledovne:

a) 1 – členná domácnosť: 110 l, 120 l odpadová nádoba 1x mesačne

b) 2 – členná domácnosť a viac: 110 l, 120 l a 240 l odpadová nádoba 2x a 4x mesačne

c) nehnuteľnosti v extraviláne, podnikatelia využívajúci priestory v rodinnom dome chalupári – minimálne 5 ks 120 litrových označených vriec.

1. Ak je nehnuteľnosť v spoluvlastníctve viacerých pôvodcov odpadu, výber veľkosti nádoby sa uskutoční na základe dohody všetkých pôvodcov odpadu. Ak sa pôvodcovia nedohodnú, rozhodne obec.
2. Náklady na zbernú nádobu na zmesový komunálny odpad znáša občan priamo kúpou zbernej nádoby. V prípade prenájmu odpadovej nádoby od zbernej spoločnosti sa výška prenájmu stanovuje takto:

120 l odpadová nádoba plastová 5,63 €/rok

240 l odpadová nádoba plastová 7,00 €/rok

1. Pri znehodnotení odpadovej nádoby alebo strate pred uplynutím jej životnosti je jej užívateľ povinný zakúpiť si novú nádobu na vlastné náklady. Takto zakúpená nádoba musí byť v súlade s týmto VZN ako aj požiadavkami zberovej spoločnosti.
2. Zber zmesového komunálneho odpadu uskutočňuje podľa harmonogramu zvozu zberová spoločnosť, ktorá má uzatvorenú zmluvu na vykonávanie tejto činnosti s obcou. Harmonogram zvozu je zverejnený v Prílohe č. 1 tohto VZN, na webovom sídle obce Láb (www.obeclab.sk), na úradnej tabuli obce Láb.
3. Zberné nádoby sa nesmú preplňovať ani preťažovať odpadom. Nádoby, ktoré sú opatrené krytom, sa musia po vložení odpadu uzavrieť. Komunálne odpady sú až do ich odvozu vhodne zabezpečené pred stratou, odcudzením alebo iným nežiaducim únikom.
4. Držitelia komunálnych odpadov sú i v rámci množstvového zberu povinní ho zbierať  
   po vytriedení jeho zložiek podľa jednotlivých druhov odpadov v zmysle § 6b tohto nariadenia.
5. Pri množstvovom zbere odpadu je pôvodca povinný určiť si počet zberných nádob a interval odvozu. Zmena intervalu odvozu a počet nádob sa môže meniť 1x v roku na základe písomnej žiadosti podanej do 30.1. daného roka.
6. Komunálne odpady sa podľa vyhl. MŽP SR č. 365/2015 Z.z., ktorou sa ustanovuje Katalóg odpadov zaraďujú v prílohe č. 1 nazvanej Zoznam odpadov do skupiny č. 20 – Komunálne odpady (odpady z domácnosti, podobné odpady z obchodu, priemyslu a inštitúcií) vrátane ich zložiek z triedeného zberu. V rámci tejto skupiny sa komunálne odpady členia na tieto podskupiny:

* 20 01 Zložky z komunálnych odpadov z triedeného zberu
* 20 02 Odpady zo záhrad a z parkov vrátane odpadu z cintorínov
* 20 03 Iné komunálne odpady

### § 6b Systém triedeného zberu a prepravy komunálnych odpadov

1. V obci sa vykonáva triedený zber:

a) elektroodpadov z domácností,

b) papiera, skla, plastov, kovov (odpady z neobalových výrobkov sa zbierajú spolu s odpadmi z obalov), tetrapaky

c) použitých prenosných batérií a akumulátorov a automobilových batérií a akumulátorov,

d) jedlých olejov a tukov z domácností,

e) biologicky rozložiteľných odpadov zo záhrad a parkov vrátane odpadu z cintorínov,

f) biologicky rozložiteľného kuchynského odpadu okrem toho, ktorého pôvodcom je fyzická osoba – podnikateľ a právnická osoba, ktorá prevádzkuje zariadenie spoločného stravovania.

g) šatstva a textilu

1. Na triedený zber komunálnych odpadov sú určené zberné nádoby, vrecia a mobilný zber v zmysle popisu triedeného zberu uvedeného v tomto VZN. Náklady na zabezpečenie zberných nádob na triedený zber zložiek komunálnych odpadov, pri ktorých sa uplatňuje rozšírená zodpovednosť výrobcov, znáša výrobca vyhradeného výrobku, príslušná organizácia zodpovednosti výrobcov alebo tretia osoba.
2. Náklady na zabezpečenie zberných nádob na triedený zber zložiek komunálnych odpadov, pri ktorých sa neuplatňuje rozšírená zodpovednosť výrobcov, znáša obec a môže ich zahrnúť do miestneho poplatku za komunálne odpady a drobné stavebné odpady.
3. Triedený zber komunálnych odpadov uskutočňuje podľa harmonogramu zvozu zberová spoločnosť v zmysle popisu triedeného zberu uvedeného v tomto VZN. Harmonogram zvozu je zverejnený na webovom sídle obce Láb ([www.obeclab.sk](http://www.obeclab.sk)), na úradnej tabuli obce Láb.
4. Zberová spoločnosť, ktorá na území obce vykonáva zber a prepravu zmesových komunálnych odpadov a triedený zber komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, je povinná:

a) vyprázdňovať zberné nádoby odpadov tak, aby nedošlo k hygienickým, bezpečnostným, ekologickým a iným závadám, príp. ku škode na majetku,

b) po vyprázdnení zberné nádoby umiestniť späť na pôvodné miesto,

c) v prípade rozsypania odpadov pri vyprázdňovaní zberných nádob, tieto odstrániť,

d) v prípade poškodenia zbernej nádoby pri manipulácii zabezpečiť na vlastné náklady jej opravu alebo výmenu,

e) mesačne predložiť obci výkaz o  množstve odpadov, s  ktorými nakladala počas tohto obdobia, jeho druhovej skladbe, o spôsobe nakladania s  týmto odpadom, o spôsobe jeho využitia (vrátane množstva vytriedeného KO), úpravy alebo zneškodňovania, prípadne o inom spôsobe nakladania s týmito odpadmi,

f) zabezpečovať vývoz objemného odpadu, drobného stavebného odpadu a biologicky rozložiteľného odpadu v  rozsahu a  za podmienok uvedených v tomto nariadení,

g) uskutočňovať v súlade s harmonogramom vývoz zberných nádob,

h) uskutočňovať v súlade s harmonogramom vývoz vriec na triedené zložky, ktoré obsahujú určenú zložku.

1. Ten, kto vykonáva zber odpadu alebo výkup odpadu od fyzickej osoby, je povinný:

a) zverejňovať druhy zbieraných alebo vykupovaných odpadov vrátane podmienok zberu odpadov alebo výkupu odpadov,

b) označiť zariadenie na zber odpadov alebo výkup odpadov,

c) zaradiť odpad odobratý od takejto osoby ako komunálny odpad; toto ustanovenie   
sa nevzťahuje na zber starých vozidiel a odpadových pneumatík,

d) oznamovať obci údaje o druhu a množstve vyzbieraného odpadu alebo vykúpeného odpadu.

### § 7 Umiestnenie nádob na zmesový komunálny odpad a nádob na triedený zber

1. **Za účelom odvozu odpadu je vlastník (správca, resp. nájomca) nehnuteľnosti povinný zriadiť vyhradené miesto pre nádoby/vrecia a splniť nasledujúce podmienky zabezpečujúce, aby:**

a) k vyhradenému miestu bol zabezpečený bezpečný prístup a dostatočný priestor na manipuláciu s nádobami,   
b) nebol narušený vzhľad okolia a hygiena prostredia,   
c) nádoby neboli umiestnené na náveternej strane v blízkosti okien, detských ihrísk, frekventovaných miest a pod.,   
d) nádoby boli umiestnené na spevnenom podklade,   
e) nádoby neboli umiestnené trvalo na chodníku, komunikácii alebo parkovisku,

1. **Fyzickým osobám, právnickým osobám a fyzickým osobám - podnikateľom sa prísne zakazuje premiestňovať zberné nádoby, vyprázdňovať ich alebo vyberať si časti odpadu.**
2. **Miesto stáleho i dočasného umiestnenia nádob na odpad pri bytových domoch určí majiteľ /správca, resp. nájomca/ nehnuteľnosti po prerokovaní s obecným úradom.**
3. **Na chodníkoch, parkoviskách a komunikáciách možno nádoby ponechať iba na dobu nevyhnutnú na ich vyprázdnenie. Po vyprázdnení sa musia nádoby ihneď umiestniť   
   na vyhradené miesto. Výnimku môže povoliť obecný úrad.**
4. **V prípadoch, ak nastanú okolnosti, ktoré znemožňujú prístup a vyprázdnenie nádob   
   na odpad, je majiteľ /správca, resp. nájomca/ nehnuteľnosti povinný postarať sa o ich premiestnenie a následne po ich vyprázdnení uloženie na vyhradené miesto.**
5. **Užívatelia zberných nádob sú povinní udržiavať v ich okolí poriadok a čistotu. Na miestach hromadného umiestnenia zberných nádob je zakázané ich premiestňovanie.**
6. **Pri systéme zberu je pôvodca komunálneho odpadu povinný rešpektovať pravidlá tr**iedeného zberu a zaraďovať odpad podľa farby zbernej nádoby.

### § 8 Spôsob a podmienky triedeného zberu komunálnych odpadov

### - elektroodpadov z domácností.

1. Obec má uzavretú zmluvu s OZV pre elektroodpady, ktorá prevádzkuje systém združeného nakladania s elektroodpadmi, oddelene vyzbieranými z komunálnych odpadov.

Patria sem: napr. televízory, rádiá, počítačová, kancelárska a telekomunikačná technika, videá, diskmany, digitálne hodinky, gameboye, variče, ohrievače, kávovary, práčky, elektromotory, ručné elektrické náradie atď.

1. Obecumožňuje výrobcovi elektrozariadení alebo príslušnej organizácii zodpovednosti výrobcov na ich náklady

a) zaviesť a prevádzkovať na jej území systém oddeleného zberu elektroodpadu z domácností,

b) užívať v rozsahu potrebnom na tento účel existujúce zariadenia na zber komunálnych odpadov.

1. Občania môžu elektroodpad bezplatne odovzdať prostredníctvom mobilného zberu, ktorý obec vopred vyhlási v miestnom rozhlase, na webovom sídle obce Láb ([www.obeclab.sk](http://www.obeclab.sk)) a na úradnej tabuli obce Láb. Prostredníctvom mobilného zberu môžu občania v stanovený deň bezplatne odovzdať elektroodpad pri mobilnom zbere pracovníkom obecného úradu. Občania môžu elektroodpad bezplatne odovzdať na predajných miestach distribútorom prostredníctvom spätného odberu priamo v predajni elektrospotrebičov.
2. Elektroodpad je zakázaný ukladať do iných zberných nádob alebo vedľa nich a na verejné priestranstvá obce.
3. Zakazuje sa odovzdať elektroodpad iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou.

### § 9 Spôsob a podmienky triedeného zberu komunálnych odpadov -

### papiera, skla, plastov, kovov (odpady z obalov a neobalových výrobkov)

1. Zberné nádoby použité na zabezpečenie triedeného zberu komunálnych odpadov musia byť navzájom farebne rozlíšené ich vyhotovením v nasledujúcich farbách pre uvedené zložky komunálneho odpadu, ak sú v obci zbierané samostatne

a) zelená pre zložku sklo,

b) žltá pre zložku plasty

c) modrá pre zložku papier, kartón

d) hnedá pre zložku kovové obaly

1. Zberné nádoby podľa odseku 1 musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na zbernej nádobe na viditeľnom mieste a obsahuje údaje o tom, pre odpad z ktorých výrobkov je nádoba určená.

1. Obec má uzavretú zmluvu s organizáciou zodpovednosti výrobcov pre obaly.

**Sklo** - v rámci triedeného zberu sa zbierajú prostredníctvom 1230 l zelených zberných nádob (zvonov), umiestnených na stanoviskách v obci. Zber odpadov prostredníctvom nádobzabezpečuje podľa harmonogramu zberu príslušná zberová spoločnosť.

Patria sem: sklenené fľaše, nádoby, obaly a predmety zo skla, poháre, fľaštičky od kozmetiky, črepy, okenné sklo, sklo z okuliarov a pod.

Nepatria sem: vrchnáky, korky, gumy, porcelán, keramika, zrkadlá, drôtové sklo, fľaše z umelej hmoty, časti uzáverov fliaš, žiarovka, žiarivka a pod.

**Plasty** – v rámci triedeného zberu sa zbierajú prostredníctvom vriec doručovaných do domácností. Zber odpadov prostredníctvom vriec zabezpečuje podľa harmonogramu zberu príslušná zberová spoločnosť.

Patria sem: plastové obaly a plastové výrobky ako číre a farebné fólie, tašky, vrecká, vedrá a fľaštičky od kozmetických a čistiacich prípravkov, vrecká od mlieka, prepravky fliaš, fľaše od nápojov, sirupov, rastlinných olejov, obaly od sladkostí, tégliky od jogurtov a rôzne plastové nádobky a hračky, poháriky z automatov a iné plastové nádobky,vodoinštalačné a elektroinštalačné rúrky, obaly kozmetických výrobkov, plastové okná a nábytok, viacvrstvové kombinované materiály (viacvrstvové obaly od mlieka, smotany a iných mliečnych výrobkov, ovocných štiav, džúsov, vína a pod. ) a pod.

Nepatria sem: znečistené obaly chemikáliami a olejmi, hrubo znečistené plasty (zeminou, farbami), podlahové krytiny, guma, molitan, znečistené kompozitné obaly, vrchnáky z kompozitných krabíc, fólie, kartón a pod.

**Papier** – v rámci triedeného zberu sa zbierajú prostredníctvom vriec doručovaných do domácností. Zber odpadov prostredníctvom vriec a nádob zabezpečuje podľa harmonogramu zberu príslušná zberová spoločnosť.

Patria sem: noviny, časopisy, zošity, knihy, listy, kancelársky papier, papierové vrecká, lepenka, krabice z tvrdého papiera, kartón, obálky, letáky, katalógy, telefónne zoznamy, plagáty, pohľadnice, zakladače, baliaci a krepový papier, papierový obal a pod.

Nepatria sem: umelohmotné obaly, vrstvené obaly, voskový papier, papier s hliníkovou fóliou, obaly na mrazené potraviny, krabičky od cigariet, špinavý či mastný papier, kopírovací papier a pod.

**Kovy** v rámci triedeného zberu sa zbierajú prostredníctvom kontajnerov umiestnených na zbernom mieste.Zber odpadov sa zabezpečuje podľa harmonogramu zberu prostredníctvom mobilného zberu.

Patria sem: kovové tuby od pást, obaly zo sprejov, hliníkový obal, konzervy, oceľové plechovky a pod.

Nepatria sem: kovy hrubo znečistené zvyškami jedla, farbami a rôznymi chemickými látkami.

Harmonogram zvozu jednotlivých triedených zložiek je zverejnený v Prílohe č. 1 tohto VZN, na webovom sídle obce Láb [www.obeclab.sk](http://www.pribis.sk), na úradnej tabuli obce Láb.

1. Zakazuje sa odovzdávať papier, plasty, kovy a sklo iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou a  aj zmluvu s príslušnou organizáciou zodpovednosti výrobcov.

### §10 Spôsob a podmienky triedeného zberu komunálnych odpadov

### - použitých batérií a akumulátorov

1. Občania sú povinní odovzdať použité batérie a akumulátory do nádob OZV umiestnených na území obce, ako aj na predajných miestach u distribútora batérií a akumulátorov alebo na iných zberných miestach zriadených v súlade so zákonom o odpadoch.
2. Občania môžu použité batérie a akumulátory bezplatne odovzdať prostredníctvom mobilného zberu, ktorý obec vopred vyhlási na webovom sídle obce Láb [www.obeclab.sk](http://www.pribis.sk), rozhlasom, na úradnej tabuli obce. Prostredníctvom mobilného zberu môžu občania na vopred vyhlásenom mieste v stanovený deň bezplatne odovzdať použité batérie a akumulátory.
3. Použité batérie a akumulátory je zakázané ukladať do iných zberných nádob alebo vedľa nich a na verejné priestranstvá obce.
4. Zakazuje sa odovzdať použité batérie a akumulátory iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou.
5. Obec má uzavretú zmluvu s OZV pre batérie a akumulátory, ktorá prevádzkuje systém združeného nakladania s batériami a akumulátormi, oddelene vyzbieranými z komunálnych odpadov.

### § 11 Spôsob a podmienky triedeného zberu komunálnych odpadov

### – veterinárnych liekov a humánnych liekov nespotrebovaných

### fyzickými osobami a zdravotníckych pomôcok

1. Držiteľ veterinárnych liekov a humánnych liekov nespotrebovaných fyzickými osobami je povinný odovzdať ich do verejných lekární, ktoré sú povinné ich zhromažďovať. Držiteľ môže nespotrebované lieky odovzdať v lekárni, ktorá sa nachádza v obci Láb.
2. Nespotrebované lieky je zakázané vyhadzovať do zmesového komunálneho odpadu.
3. Zakazuje sa nespotrebované lieky ukladať do zberných nádob alebo vedľa nich a na verejné priestranstvá obce.

### § 12 Spôsob a podmienky triedeného zberu komunálnych odpadov

### – jedlých olejov a tukov z domácností

1. Na území obce je zabezpečený zber a preprava použitých jedlých olejov a tukov. Občania majú možnosť jedlé oleje a tuky bezplatne odovzdať do odpadovej nádoby umiestnenej   
   na zbernom mieste vo dvore školskej jedálne.
2. Odpad je zakázané zmiešavať s komunálnym odpadom a ukladať na verejné priestranstvá, resp. k odpadovým nádobám a kontajnerom na komunálny odpad.
3. Odpad je vyvážaný podľa potreby po naplnení odpadovej nádoby. Jeho prepravu a zneškodňovanie zabezpečuje výhradne spoločnosť, s ktorou má obec uzatvorenú zmluvu.
4. Zhromažďovanie odpadu sa uskutočňuje priebežne do určenej nádoby. Oleje a tuky   
   sa odovzdávajú v plastových fľašiach s funkčným uzáverom, ktoré si občania zabezpečujú samostatne.

### § 13 Nakladanie s biologicky rozložiteľným komunálnym odpadom

1. Biologicky rozložiteľný odpad sa zhodnocuje v kompostéroch alebo kompostovacích jamách formou domáceho kompostovania.
2. Je zakázané ukladať bioodpad zo záhrad a parkov do zberných nádob na komunálny odpad na iné miesta než na to určené alebo ho spaľovať.
3. Obec v súlade s § 81 ods. 7 písm. b) bod 1 zákona oodpadochnezabezpečuje vykonávanie triedeného zberu biologicky rozložiteľných kuchynských odpadov.
4. Dôvodom nezavedenia triedeného zberu komunálnych odpadov pre biologicky rozložiteľný kuchynský komunálny odpad je to, že si obec uplatňuje výnimku z povinnosti zaviesť a zabezpečovať vykonávanie triedeného zberu biologicky rozložiteľného kuchynského odpadu v obci podľa § 81 ods. 21 písm. b) zákona o odpadoch, na základe ktorej obec preukáže, že najmenej 50% obyvateľov kompostuje vlastný odpad.

1. Kompostovať možno: kvety, trávu, lístie, drevený odpad zo strihania a orezávania krovín a stromov, vypletú burinu, pozberové zvyšky z pestovania, zhnité ovocie a zeleninu, piliny, drevnú štiepku, hobliny, drevný popol, šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupiny z orecha, vlasy, chlpy, potraviny po záručnej dobe alebo inak zhodnotené.

### § 14 Nakladanie s biologicky rozložiteľným kuchynským

### a reštauračným odpadom od prevádzkovateľa kuchyne

1. Za nakladanie s biologicky rozložiteľným kuchynským a reštauračným odpadom   
   od prevádzkovateľa kuchyne je zodpovedný prevádzkovateľ kuchyne.
2. Biologicky rozložiteľný kuchynský a reštauračný odpad sa zakazuje ukladať do nádob určených na zber komunálnych odpadov.
3. Náklady spojené so zberom, skladovaním, prepravou a spracovaním vrátane nákladov   
   na zberné kontajnery a iné obaly hradí prevádzkovateľ kuchyne (nie sú súčasťou miestneho poplatku).
4. Zber a zberné nádoby na biologicky rozložiteľný kuchynský a reštauračný odpad musia spĺňať požiadavky ustanovené nariadením č. 1069/2009 a nariadenia EP a Rady č. 852/2004 o hygiene potravín.
5. Prevádzkovateľ kuchyne musí primerane zabezpečiť skladovanie odpadu do doby odovzdania na jeho spracovanie tak, aby sa k obsahu kontajnera nedostali hlodavce a iné živočíchy ani verejnosť.
6. Zberné nádoby musia byť umiestené v areáli prevádzkovateľa kuchyne.
7. Frekvencia zberu musí zohľadňovať aj teploty prostredia (leto/zima), pričom v letnom období frekvencia zberu musí byť vyššia. Zber a zberné nádoby musia spĺňať požiadavky ustanovené nariadením č. 1069/2009 a nariadenia EP a Rady č.852/2004 o hygiene potravín.
8. Ak prevádzkovateľ kuchyne nezabezpečuje zber, prepravu a ďalšie nakladanie sám,   
   ale prostredníctvom tretieho subjektu, musí mať na tento účel s ním uzatvorenú zmluvu a zároveň musí ísť o subjekt, ktorý je oprávnený na nakladanie s týmto odpadom, pričom sa vyžaduje, aby tento subjekt spĺňal aj osobitné požiadavky v zmysle zákona č. 39/2007 Z.z. o veterinárnej starostlivosti v znení neskorších predpisov, a aby mala schválenie   
   na vykonávanie činnosti spracovania týchto odpadov príslušnou Regionálnou veterinárnou a potravinovou správou.
9. Prevádzkovateľ kuchyne je povinný oznámiť obci, či nakladanie s týmto odpadom   
   si zabezpečuje sám alebo prostredníctvom tretieho subjektu, s ktorým uzatvoril zmluvu, a ktorý má potrebné oprávnenie na nakladanie s týmto odpadom.
10. Pri nakladaní s týmto odpadom je prevádzkovateľ kuchyne povinný postupovať v súlade s hierarchiou odpadového hospodárstva.
11. Prevádzkovateľ kuchyne je povinný dodržiavať zákaz kŕmenia zvierat kuchynským a reštauračným odpadom, okrem kožušinových zvierat. Zákaz skrmovania sa vzťahuje aj   
    na zvieratá v ZOO, zvieratá v útulkoch, na chovných staniciach atď.

12. Zakazuje sa prevádzkovateľovi kuchyne zbaviť sa použitých jedlých olejov a  tukov vypúšťaním do kanalizácie.

### § 15 Spôsob zberu objemného odpadu

1. Objemný odpad predstavujú komunálne odpady, ktoré sa svojou veľkosťou nevojdú  
    do klasickej nádoby na zmesový odpad alebo príslušnej nádoby na triedený zber. Sú to hlavne nábytky, staré okná, dvere, nádoby, plechové rúry, ak sú súčasťou komunálneho odpadu a podobne.
2. Zakazuje sa odkladať objemný odpad do priestoru vyhradeného miesta pre nádoby,  
    ako aj vedľa zberných nádob na pravidelný zber komunálneho odpadu a na verejné priestranstvá obce.
3. Obec zabezpečuje podľa potreby, najmenej dvakrát do roka (na jar a na jeseň) zber a prepravu objemného odpadu v obci prostredníctvom mobilného zberu.
4. Obecný úrad zabezpečuje informovanosť obyvateľov o zbere objemného odpadu vopred osobitným oznamom, pričom využije všetky možnosti informačného systému obce   
   (na webovom sídle obce Láb, na úradnej tabuli obce Láb).

### § 16 Spôsob zberu odpadu s obsahom škodlivín

### (odpadové motorové a mazacie oleje, farbivá, chemikálie a iné nebezpečné odpady)

1. Jednotlivé zložky odpadu s obsahom škodlivín (nebezpečný odpad) sú ich držitelia povinní vytrieďovať z komunálneho odpadu a zabezpečiť ich odovzdanie na príslušnom zbernom mieste.
2. Do skupiny odpadov s obsahom škodlivín patrí: rozpúšťadlá, staré farby, lepidlá, živice, laky, kyseliny, zásady, fotochemické látky, pesticídy a chemické prípravky na ošetrovanie rastlín a drevín, umelé hnojivá, detergenty (pracie prášky, čistiace prostriedky), drevo obsahujúce nebezpečné látky, handry znečistené olejom, farbami, obaly znečistené nebezpečnými látkami a pod.
3. Odpad s obsahom škodlivín je zakázané ukladať do zberných nádob alebo vedľa nich (do priestoru vyhradeného miesta pre zberné nádoby/vrecia) a na verejné priestranstvá obce.
4. Obec zabezpečuje dvakrát do roka (na jar a na jeseň) zber a prepravu odpadu s obsahom škodlivín v obci prostredníctvom mobilného zberu.
5. Obecný úrad zabezpečuje informovanosť obyvateľov o zbere odpadu s obsahom škodlivín vopred osobitným oznamom, pričom využije všetky možnosti informačného systému obce (na webovomsídle obce Láb, na úradnej tabuli obce Láb).

### § 17 Spôsob zberu drobného stavebného odpadu

1. Zber DSO sa uskutočňuje formou množstvového zberu. Výška poplatku a pravidlá pri zbere DSO obec určila vo VZN o miestnom poplatku za komunálny odpad a drobný stavebný odpad.
2. K drobnému stavebnému odpadu, ktorý vyprodukujú občania, patria zmesi betónu, tehál, obkladačiek, dlaždíc, keramiky a pod.
3. Držitelia DSO sú povinní odpad pred odovzdaním prednostne vytriediť na jednotlivé zložky: sklo, kovy, plasty, papier a lepenku.
4. Zakazuje sa ukladať drobný stavebný odpad do nádob na zmesový komunálny odpad alebo vedľa nich (do priestoru vyhradeného miesta pre nádoby/vrecia).
5. Vykonávať zber, prepravu, zhodnocovanie a zneškodňovanie drobných stavebných odpadov môže len organizácia zodpovedná za zber komunálneho odpadu, ktorá má uzatvorenú zmluvu na vykonávanie tejto činnosti s obcou, ak túto činnosť nezabezpečuje obec sama.

## § 18 Nakladanie s odpadovými pneumatikami

1. Odpadové pneumatiky sú súčasťou komunálnych odpadov a  zberu odpadov, ktorý zabezpečuje obec.
2. Konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať distribútorovi pneumatík alebo na zberné miesto určené obcou okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel.
3. Distribútor pneumatík je povinný zabezpečiť na svojich predajných miestach bezplatný spätný zber odpadových pneumatík, bez ohľadu na výrobnú značku a na dátum uvedenia pneumatík na trh, po celú prevádzkovú dobu.
4. Obec zabezpečuje podľa potreby, najmenej 2x do roka (na jar a na jeseň) zber a prepravu pneumatík prostredníctvom mobilného zberu.

## 

## § 19 Nakladanie s textilom a šatstvom

1. Triedený zber textilu sa uskutočňuje prostredníctvom špeciálnych kontajnerov umiestnených v obci pred Základnou školou a za Obecným úradom.
2. Zberné kontajnery musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na kontajnery na viditeľnom mieste a obsahuje údaje o tom, pre aký odpad sa využíva.
3. Do textilu a šatstva patria: čisté a suché šatstvo a textil (všetky druhy odevov, prikrývky, deky, posteľná bielizeň), topánky, doplnky k oblečeniu (čiapky, šále), prípadne iné druhy šatstva a textilu.
4. Do textilu a šatstva nepatria: znečistené a mokré šatstvo a pod.

# IV. ČASŤ

**§ 20 Prevádzkovanie zberného dvora**

1. Zberný dvor obce Láb sa nachádza v v priestoroch dvora obecného úradu, ktorý sa nachádza za budovou súpisné číslo 282.
2. Obec Láb stanovil otváracie hodiny na obecnom dvore na preberanie drobného stavebného odpadu:

Utorok od 8.00 hod. do 9.00 hod.

Streda od 16.00 hod. do 17.00 hod.

Štvrtok od 8.00 hod. do 9.00 hod.

vo VZN obce Láb o miestnom poplatku za komunálne odpady a drobné stavebné odpady na rok 2016, v ktorom je aj stanovený postup pri nakladaní s drobným stavebným odpadom.

### 

### § 20 Spôsob nahlasovania nezákonne umiestneného odpadu

1. Oznámiť umiestnenie odpadu na nehnuteľnosti, ktoré je v rozpore so zákonom (ďalej len „nezákonné umiestnenie odpadu“) môže akákoľvek fyzická osoba alebo právnická osoba Okresnému úradu Malacky, Odbor starostlivosti o životné prostredie alebo obci, v ktorej územnom obvode sa táto nehnuteľnosť nachádza.

1. Vlastník, správca alebo nájomca nehnuteľnosti je povinný bezodkladne po zistení,  
    že na jeho nehnuteľnosti bol nezákonne umiestnený odpad, oznámiť túto skutočnosť príslušnému orgánu štátnej správy odpadového hospodárstva – Okresnému úradu Malacky, Odbor starostlivosti o životné prostredie.
2. O oznámeniach podaných podľa odsekov 1 a  2 sa obec a orgán štátnej správy odpadového hospodárstva navzájom informujú do siedmich pracovných dní odo dňa oznámenia.

### § 21 Priestupky

1. Priestupku sa dopustí ten, kto:

a) uloží odpad na iné miesto než na miesto určené obcou [§ 13 písm. a) zákona o odpadoch],

b) uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená [§ 81 ods. 6 písm. a) zákona o odpadoch],

c) zhodnocuje alebo zneškodňuje odpad v rozpore so zákonom [§ 13 písm. b) zákona o odpadoch],

d) nesplní oznamovaciu povinnosť podľa § 15 ods. 2 zákona o odpadoch,

e) koná v rozpore s § 33 písm. b) zákona o odpadoch,

f) nakladá s odpadovými pneumatikami v rozpore s § 72 zákona o odpadoch,

g) nakladá so stavebnými odpadmi alebo s odpadmi z demolácií v rozpore s § 77 ods. 4 zákona o odpadoch,

h) koná v rozpore s § 81 ods. 6 písm. b) zákona o odpadoch,

i) koná v rozpore s § 81 ods. 9 zákona o odpadoch,

j) koná v rozpore s § 81 ods. 13 zákona o odpadoch,

k) neposkytne obcou požadované údaje podľa § 81 ods. 17 zákona o odpadoch.

1. Priestupky podľa odseku 1 písm. a) až k) prejednáva obec, ktorá za ne môže uložiť pokutu do výšky 1500 eur; výnosy z pokút uložených za priestupky sú príjmom rozpočtu obce.
2. Za porušenie ustanovení tohto VZN možno v blokovom konaní uložiť pokutu do výšky 33 eur [§ 13 ods. 1 a § 46 zákona č. 372/1990 Zb. o priestupkoch v znení neskorších predpisov].
3. Obec môže uložiť právnickej osobe alebo fyzickej osobe oprávnenej na podnikanie pokutu do výšky 6 638 eur, ak poruší povinnosti vyplývajúce z tohto VZN[§ 27b ods. 1 písm. a) a ods. 2 zákona č. 369/1990 Zb. o obecnom zriadení v znení neskorších predpisov].
4. Na priestupky a ich prejednávanie sa vzťahujú všeobecné právne predpisy a to § 115 zákona o odpadoch a zákon č. 372/1990 Zb. o priestupkoch v znení neskorších predpiso

# 

# V. ČASŤ

### § 22 Kontrola

Kontrolu dodržiavania ustanovení tohto VZN vykonáva obec prostredníctvom osôb poverených obecným úradom a hlavného kontrolóra obce.

# VI. ČASŤ

### § 23 Záverečné ustanovenia

1. Toto VZN vychádza z platnej právnej úpravy v odpadovom hospodárstve Slovenskej republiky.
2. Ďalšie povinnosti fyzických osôb, právnických osôb a fyzických osôb oprávnených na podnikanie, ktoré im vyplývajú zo zákona č. 79/2015 Z.z. o odpadoch a o zmene a doplnení niektorých zákonov, ako aj iných zákonov, nie sú týmto nariadením dotknuté.
3. Na tomto Všeobecne záväznom nariadení č. 5/2017 o nakladaní s komunálnymi odpadmi a s drobnými stavebnými odpadmi na území obce Láb sa uznieslo Obecné zastupiteľstvo v Lábe dňa 15.12.2017 a schválilo ho uznesením č. 80/2017.
4. Týmto VZN sa ruší a nahrádza Všeobecne záväzné nariadenie č. 2/2016 o nakladaní s komunálnymi a s drobnými stavebnými odpadmi na území obce Láb a Dodatok č. 1/2016 k VZN č. 2/2016 o nakladaní s komunálnymi a s drobnými stavebnými odpadmi na území obce Láb.
5. Podrobnosti určovania miestneho poplatku za komunálne odpady a drobné stavebné odpady sú upravené vo VZN obce Láb o miestnom poplatku za komunálny odpad a drobné stavebné odpady.
6. Toto VZN nadobúda účinnosť od 1.1.2018.

Návrh VZN vyvesený na úradnej tabuli obce Láb dňa: 28.11.2017

Návrh VZN zverejnený na internetovej stránke dňa: 28.11.2017

VZN vyvesené na úradnej tabuli obce Láb dňa:15.12.2017

VZN zverejnené na internetovej stránke obce dňa: 15.12.2017

VZN nadobúda účinnosť dňa: 01.01.2018

Marián Moravčík

starosta obce

1. 1) Nariadenie Komisie (EÚ) č. 1357/2014 z 18. decembra 2014, ktorým sa nahrádza príloha III k smernici Európskeho parlamentu a Rady 2008/98/ES o odpade a o zrušení určitých smerníc (Ú. v. EÚ L 365, 19. 12. 2014). [↑](#footnote-ref-1)